LV Eiropas Savienības Oficiālais Vēstnesis C 201/3

KOMISIJAS LĒMUMS

(2018. gada 7. jūnijs),

ar ko piešķir oficiālu statusu Komisijas Muitas politikas ekspertu grupai

(2018/C 201/04)

EIROPAS KOMISIJA,

ņemot vērā Līgumu par Eiropas Savienības darbību,

tā kā:

(1) Līgums par Eiropas Savienības darbību (LESD) piešķir Eiropas Savienībai kompetenci jautājumos, kas saistīti ar muitu vairākās tās iekšējās un ārējās politikas un darbības jomās. Minēto kompetenci īsteno Savienība, un dalībvalstis īsteno pasākumus, kas pieņemti uz tās pamata, tas kopš 1968. gada ir veidojis un pakāpeniski pastiprinājis muitas savienību.

(2) Saskaņā ar Komisijas paziņojumu “ES muitas savienības un tās pārvaldības pilnveidošana” (1) Komisijai vajag atjaunot partnerību ar dalībvalstīm, lai izveidotu vienotu priekšstatu par ES muitas savienības pārvaldību ar nolūku nodrošināt elastīgāku un efektīvāku sadarbību un labāku tiesiskā regulējuma izstrādi, izmantojot dalībvalstu muitas iestāžu pieredzi padomdevējā struktūrā.

(3) Ir nepieciešams arī nodrošināt noteikumu vienādu piemērošanu un efektīvu īstenošanu, izmantojot labāku koordināciju un sadarbību starp operatīvajiem dienestiem.

(4) Turklāt, lai efektīvi pārvaldītu Savienības ārējās robežas, tagad ir nepieciešama integrēta robežu pārvaldība un tiesībaizsardzība un jāattīsta ciešāka sadarbība un jāpastiprina informācijas apmaiņa ar administrācijām, kas iesaistītas saskarīgās politikas jomās, piemēram, drošības savienībā, lai veicinātu tās efektivitāti.

(5) Attiecībā uz muitas savienības politikas izstrādi, koordināciju un īstenošanu Komisija līdz šim ir daudz guvusi no 1962. gadā izveidotās Muitas politikas grupas (MPG) zināšanām un padomiem. MPG ir neoficiāla Komisijas ekspertu grupa saskaņā ar Komisijas Lēmumu, ar ko nosaka Komisijas ekspertu grupu izveides un darbības horizontālos noteikumus (2), kas apvieno muitas administrāciju vadītājus. Padome ir atzinusi MPG Padomes secinājumos par ES muitas savienības pārvaldības reformu (3).

(6) Lai stiprinātu MPG pozīciju muitas savienības pārvaldībā, nodrošinot tā darba saskaņotību, ko veic šajā sakarībā, un balstoties uz savu pieredzi, un lai uzsvērtu tās nozīmību muitas savienības pārvaldības procesā kopā ar citiem forumiem, un izstrādātu un precizētu tās funkcijas, uzdevumus un struktūru, MPG ir jāpiešķir oficiāls statuss.

(7) Grupai būtu jāsniedz ieguldījums Komisijas darbā, lai palīdzētu izveidot muitas politiku un stratēģiju un noteiktu muitas savienības pārvaldības turpmākās attīstības skaidras stratēģiskās un operatīvās prioritātes saskaņā ar tās stratēģiskajiem mērķiem, kā noteikts Komisijas paziņojumā “Muitas savienības attīstības stratēģija” (4).

(8) Grupai būtu arī jāpalīdz Komisijai izveidot visaptverošu sadarbību un koordināciju muitas savienības darbības aspektos starp Komisiju, dalībvalstīm un citām ieinteresētajām personām un īstenot Savienības tiesību aktus, programmas un politiku muitas jomā. Turklāt grupai būtu jāņem vērā un jākonsultē par citiem politikas jomu aspektiem, kas skar muitu, piemēram, krāpšanas apkarošanas politiku vai ieņēmumu iekasēšanu.

(9) Grupa būtu jāveido no dalībvalstu muitas iestādēm.

(10) Būtu jāparedz noteikumi par to, kā grupas locekļi drīkst izpaust informāciju

(11) Personas dati apstrādājami saskaņā ar Eiropas Parlamenta un Padomes Regulu (EK) Nr. 45/2001 (5),

IR NOLĒMUSI ŠĀDI.

1. pants

Priekšmets

Tiek oficiāli izveidota Komisijas Muitas politikas ekspertu grupa (turpmāk “grupa”).

2. pants

Uzdevumi

Grupas uzdevumi ir:

a) sniegt Komisijai stratēģiskus padomus muitas politikas jautājumos un par to, kā uzlabot muitas savienības darbību;

b) sniegt Komisijai padomus par efektīvu un lietderīgu muitas savienības darbību, tostarp padomus par darbības politikas īstenošanu un jautājumiem;

c) dalīties pieredzē, paraugpraksē un informācijā par jauniem riskiem un darbības, finansēšanas un atbilstības problēmām;

d) sniegt stratēģiskus padomus Komisijai attiecībā uz darbībām šādu finansēšanas programmu ietvaros: i) “Muita 2020”, kas izveidota ar Eiropas Parlamenta un Padomes Regulu (EK) Nr. 1294/2013 (6); ii) “Fiscalis 2020”, kas izveidota ar Eiropas Parlamenta un Padomes Regulu (EK) Nr. 1286/2013 (7);

e) dot padomus jautājumos, kas saistīti ar ieņēmumu iekasēšanu, par ko atbild muita;

f) dot stratēģiskus padomus šādos jautājumos: i) topošu vai plānotu jaunu muitas politiku un programmas iniciatīvām un plānotiem tiesību aktiem, kas mainīs vai ietekmēs esošo politiku muitas jomā vai skars operatīvās procedūras; ii) darbības politikas īstenošanas jautājumos, kas izriet no jaunajiem tiesību aktiem; iii) jautājumos, kas ietekmēs dalībvalstu administrāciju vai iestāžu organizāciju, cilvēkresursu pārvaldību, tostarp apmācības un izglītības programmas, budžetu vai jaudu; iv) par citiem stratēģiskiem ar muitu saistītiem jautājumiem/problēmām, kuras locekļi risina un kuras ietilpst nevis muitas savienības jomā, bet citās Savienības politikas jomās;

g) nodrošināt pieredzes un labas prakses apmaiņu ar muitu saistītos jautājumos.

3. pants

Apspriešanās

Komisija var apspriesties ar grupu par visiem ar muitu saistītajiem jautājumiem.

4. pants

Dalībnieki

1. Locekļi ir muitas iestādes, kas definētas Eiropas Parlamenta un Padomes Regulas (ES) Nr. 952/2013 (8) 5. panta 1. punktā. Locekļi ieceļ savus pārstāvjus TAXUD ĢD ģenerāldirektora vai dienesta vadītāja, vai līdzvērtīgā līmenī, un atbild par to, lai nodrošinātu, ka to pārstāvjiem ir vajadzīgais speciālo zināšanu līmenis.

2. Tie locekļu pārstāvji, kuri pēc TAXUD ĢD domām neatbilst Līguma par Eiropas Savienības darbību 339. panta nosacījumiem, vairs netiek aicināti piedalīties grupas sanāksmēs un tos līdz pilnvaru termiņa beigām var aizstāt ar citiem locekļiem.

5. pants

Priekšsēdētājs

Grupas priekšsēdētājs ir TAXUD ĢD ģenerāldirektors vai – viņa prombūtnē – cits Komisijas iecelts TAXUD ĢD pārstāvis.

6. pants

Darbība

1. Grupa darbojas pēc TAXUD ĢD pieprasījuma saskaņā ar horizontālajiem noteikumiem.

2. Grupas sanāksmes parasti notur Komisijas telpās.

3. TAXUD ĢD nodrošina sekretariāta pakalpojumus. Grupas un apakšgrupu sanāksmēs var piedalīties ieinteresēti Komisijas ierēdņi no citām struktūrvienībām.

4. Vienojoties ar TAXUD ĢD, grupa ar vienkāršu balsu vairākumu var nolemt, ka apspriešana būs atklāta.

5. Apspriežu protokoliem par visiem darba kārtības punktiem un grupas sniegtajiem atzinumiem jābūt jēgpilniem un pilnīgiem. Protokolus sagatavo sekretariāts priekšsēdētāja pārraudzībā.

6. Atzinumus, ieteikumus vai ziņojumus grupa pieņem vienprātīgi. Balsojuma gadījumā tā rezultātu nosaka ar vienkāršu balsu vairākumu. Locekļiem, kuri balsojuši pret, ir tiesības pieprasīt, lai atzinumiem, ieteikumiem vai ziņojumiem pievieno dokumentu, kurā sniegts viņu nostājas pamatojuma kopsavilkums.

7. pants

Apakšgrupas

1. TAXUD ĢD var izveidot apakšgrupas, kas darbojas īpašu jautājumu izskatīšanai atbilstoši TAXUD ĢD noteiktajam darba uzdevumam. Apakšgrupas strādā saskaņā ar horizontālajiem noteikumiem un par paveikto ziņo grupai. Apakšgrupas likvidē, tiklīdz to pilnvaras ir izpildītas.

2. Tikai grupas locekļi var tikt iecelti par apakšgrupas locekļiem.

8. pants

Pieaicinātie eksperti

Darbam grupā vai apakšgrupās TAXUD ĢD var īpašos gadījumos pieaicināt ekspertus ar specifiskām zināšanām darba kārtības jautājumā.

9. pants

Novērotāji

1. Fiziskām personām, organizācijām un publiskām struktūrām pēc tieša uzaicinājuma vai pēc uzaicinājuma iesniegt pieteikumus var piešķirt novērotāja statusu saskaņā ar horizontālajiem noteikumiem.

2. Organizācijas un publiskās struktūras, kas ieceltas novērotāja statusā, izvirza savus pārstāvjus.

3. Novērotāji un to pārstāvji ar priekšsēdētāja piekrišanu var piedalīties grupas apspriedēs un dot eksperta padomu. Tomēr tiem nav balsstiesību un tie nepiedalās grupas ieteikumu vai atzinumu formulēšanā.

10. pants

Reglaments

Vienojoties ar TAXUD ĢD un pamatojoties uz tā priekšlikumu, grupa ar vienkāršu tās locekļu balsu vairākumu saskaņā ar horizontālajiem noteikumiem pieņem reglamentu, pamatojoties uz ekspertu grupu darba standartreglamentu.

11. pants

Dienesta noslēpums un klasificētas informācijas apstrāde

Uz grupas locekļiem un to pārstāvjiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas pienākums, kas saskaņā ar Līgumiem un to īstenošanas noteikumiem attiecas uz visiem iestāžu locekļiem un to darbiniekiem, kā arī Komisijas drošības noteikumi, kas attiecas uz Savienības klasificētās informācijas aizsardzību un ir noteikti Komisijas Lēmumos (ES, Euratom) 2015/443 (9) un 2015/444 (10). Ja viņi šo pienākumu neievēro, Komisija var veikt visus nepieciešamos pasākumus.

12. pants

Pārredzamība

1. Grupu un tās apakšgrupas reģistrē Ekspertu grupu reģistrā.

2. Ekspertu grupu reģistrā publicē šādus datus par grupas sastāvu:

a) muitas iestādes nosaukumu;

b) novērotāju vārdus un uzvārdus.

3. Visus attiecīgos dokumentus, ieskaitot darba kārtību, protokolus un dalībnieku iesniegtos materiālus, dara pieejamus vai nu Ekspertu grupu reģistrā, vai ar saiti no reģistra uz īpašu tīmekļa vietni, kurā atrodama attiecīgā informācija. Piekļuve minētajām tīmekļa vietnēm neprasa lietotāja reģistrāciju, un tai nav noteikti nekādi citi ierobežojumi. Darba kārtību un citus informatīvus dokumentus laikus publicē pirms sanāksmes un pēc sanāksmes savlaicīgi publicē tās protokolu. Izņēmumus prasībai par publicēšanu paredz tikai tad, ja uzskata, ka dokumenta izpaušana varētu kaitēt sabiedrības vai privāto interešu aizsardzībai, kā noteikts Eiropas Parlamenta un Padomes Regulas (EK) Nr. 1049/2001 (11) 4. pantā.

13. pants

Sanāksmju izdevumi

1. Grupas vai tās apakšgrupu darbā iesaistītas personas nesaņem atlīdzību par pakalpojumiem.

2. Komisija iesaistītajām personām atlīdzina ar grupas vai apakšgrupas darbu saistītos ceļa un uzturēšanās izdevumus. Izdevumus atlīdzina saskaņā ar Komisijā spēkā esošajiem noteikumiem, nepārsniedzot pieejamās apropriācijas, ko Komisijas struktūrvienības saņēmušas saskaņā ar ikgadējo resursu sadalījuma procedūru. Izdevumus atlīdzina tikai par vienu dalībnieku no dalībvalsts.

Briselē, 2018. gada 7. jūnijā Komisijas vārdā – Komisijas loceklis Pierre MOSCOVICI

(1) COM(2016) 813 final, 2016. gada 21. decembris.

(2) C(2016) 3301 final, 2016. gada 30. maijs.

(3) OV C 171, 6.6.2014., 1. lpp.

(4) COM(2008) 169 galīgā redakcija, 2008. gada 1. aprīlis.

(5) Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).

(6) Eiropas Parlamenta un Padomes 2013. gada 11. decembra Regula (ES) Nr. 1294/2013, ar ko izveido rīcības programmu muitas nozarei Eiropas Savienībā laikposmam no 2014. līdz 2020. gadam (“Muita 2020”) un atceļ Lēmumu Nr. 624/2007/EK (OV L 347, 20.12.2013., 209. lpp.).

(7) Eiropas Parlamenta un Padomes 2013. gada 11. decembra Regula (ES) Nr. 1286/2013, ar ko izveido rīcības programmu nodokļu sistēmu darbības uzlabošanai Eiropas Savienībā laikposmam no 2014. līdz 2020. gadam (Fiscalis 2020) un atceļ Lēmumu Nr. 1482/2007/EK (OV L 347, 20.12.2013., 25. lpp.).

(8) Eiropas Parlamenta un Padomes 2013. gada 9. oktobra Regula (ES) Nr. 952/2013, ar ko izveido Savienības Muitas kodeksu (OV L 269, 10.10.2013., 1. lpp.).

(9) Komisijas 2015. gada 13. marta Lēmums (ES, Euratom) 2015/443 par drošību Komisijā (OV L 72, 17.3.2015., 41. lpp.).

(10) Komisijas 2015. gada 13. marta Lēmums (ES, Euratom) 2015/444 par drošības noteikumiem ES klasificētas informācijas aizsardzībai (OV L 72, 17.3.2015., 53. lpp.).

(11) Eiropas Parlamenta un Padomes 2001. gada 30. maija Regula (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.).